ປັບປຸງສາຍພົວພັນທີ່ເປັນມູນເຊື້ອແບບພິເສດ ຫວຽດນາມ - ກູບາ
26 ມີນາ 2014 - 18:41:03
(vovworld) - ທ່ານນາຍົກລັດຖະມົນຕີ ຫງວຽນເຕີ໋ນຢູ້ງ ເລີ່ມຕົ້ນການຢ້ຽມຢາມ ສ.ກູບາຢ່າງເປັນທາງການນັບແຕ່ວັນທີ 26/3 – 28/3/2014. ການຢ້ຽມຢາມຄັ້ງນີ້ ແມ່ນການເຄື່ອນໄຫວພົວພັນຕ່າງປະເທດທີ່ສຳຄັນຂອງທັງສອງປະເທດໃນປີ 2014, ທັງແມ່ນໂອກາດເພື່ອປັບປຸງສາຍພົວພັນເພື່ອນມິດທີ່ເປັນມູນເຊື້ອແບບພິເສດ ຫວຽດນາມ - ກູບາ; ຍົກສູງປະສິດທິຜົນການພົວພັນເສດຖະກິດ, ການຄ້າ; ຊຸກຍູ້ເປີດກວ້າງການຮ່ວມມືລົງທຶນສອງຝ່າຍ ແລະ ແລກປ່ຽນບັນດາບັນຫາສາກົນ ແລະ ພາກພື້ນທີ່ຕ່າງຝ່າຍຕ່າງມີຄວາມສົນໃຈ.
ໃນການພົວພັນກັບ ຫວຽດນາມ, ກູບາ ຍາມໃດກໍສະຫງວນອາລົມຈິດຄວາມຮັກແພງທີ່ດີງາມ ແລະ ເລີກເຊິ່ງສະເພາະໃຫ້ແກ່ ຫວຽດນາມ, ນິຍົມນັບຖື ຫວຽດນາມ ໃນການຕໍ່ສູ້ປົດປ່ອຍຊາດ ແລະ ການປ່ຽນແປງໃໝ່, ພັດທະນາປະເທດຊາດ. ກ່ອນນີ້ 54 ປີ (2/12/1960), ກູບາ ແມ່ນປະເທດທຳອິດຢູ່ຂົ້ວໂລກຕາເວັນຕົກສ້າງຕັ້ງສາຍພົວພັນທາງການທູດກັບ ຫວຽດນາມ ຢ່າງເປັນທາງການ. ນັບແຕ່ນັ້ນເປັນຕົ້ນມາ, ສາຍພົວພັນ ຫວຽດນາມ - ກູບາ ຍາມໃດກໍໄດ້ຮັບການຮັກສາໄວ້ ແລະ ພັດທະນາ.
ພື້ນຖານສາຍພົວພັນດ້ານການເມືອງທີ່ດີງາມ
ໃນໄລຍະຜ່ານມາ, ສາຍພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືຮອບດ້ານ ຫວຽດນາມ - ກູບາ ສືບຕໍ່ພັດທະນາ ແລະ ເຂົ້າສູ່ລວງເລິກ. ສອງຝ່າຍສືບຕໍ່ດຳເນີນບັນດາການຢ້ຽມຢາມຂັ້ນສູງ ແລະ ການແລກປ່ຽນພົບປະສອງຝ່າຍ. ປີ 2012, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຟູ໋ຈ້ອງ ຢ້ຽມຢາມ ກູບາ ແລະ ທ່ານປະທານສະພາແຫ່ງລັດ ກູບາ Raul Castro Ruz ຢ້ຽມຢາມ ຫວຽດນາມ. ປີ 2013, ທ່ານຮອງປະທານຜູ້ທີໜຶ່ງສະພາແຫ່ງລັດ ແລະ ສະພາລັດຖະມົນຕີ ກູບາ Miguel Diaz Canel ຢ້ຽມຢາມ ຫວຽດນາມ.
ສອງຝ່າຍຮັກສາໄວ້ກົນໄກການເຄື່ອນໄຫວຂອງຄະນະກຳມາທິການ ລະຫວ່າງລັດຖະບານໃນແຕ່ລະປີ, ເພີ່ມທະວີການແລກປ່ຽນຄະນະຜູ້ແທນ, ຂະແໜງການ, ຂັ້ນຕ່າງໆເພື່ອເພີ່ມທະວີການພົວພັນຮ່ວມມຶຢ່າງຮອບດ້ານລະຫວ່າງ 2 ພັກ, 2 ລັດ ແລະ ປະຊາຊົນສອງປະເທດ. ກອງປະຊຸມຄັ້ງທີ 30 ຄະນະກຳມາທິການລະຫວ່າງລັດຖະບານ ຫວຽດນາມ - ກູບາ ຢູ່ລາຮາວານໃນເດືອນ 9/2012, ກອງປະຊຸມຄັ້ງທີ 31 ຢູ່ ຮ່າໂນ້ຍ ໃນເດືອນ 9/2013 ໄດ້ສຸມໃສ່ແລກປ່ຽນບັນດາເນື້ອໃນການຮ່ວມມືດ້ານກະສິກຳ, ສະໜອງເຂົ້າສານ, ການສຶກສາ, ສາທາລະນະສຸກ, ການກໍ່ສ້າງ, ເຕັກໂນໂລຊີຊີວະ….ຊຶ່ງເປັນການຢືນຢັນການເຫັນດີເປັນເອກະພາບກັນຢ່າງສູງສືບຕໍ່ພາການ ພົວພັນຮ່ວມມືພັດທະນາຢ່າງແທ້ຈິງ, ມີປະສິດທິຜົນກວ່າ, ແທດເໝາະກັບສະພາບຕົວຈິງຂອງແຕ່ລະປະເທດ. ສອງຝ່າຍໄດ້ເຫັນດີເປັນເອກະພາບເນື້ອໃນໂຄງການເຄື່ອນໄຫວດ້ານເສດຖະກິດໄລຍະປານກາງລະຫວ່າງສອງລັດຖະບານເພື່ອລົງນາມໃນໄລຍະຈະມາເຖີງ.
ສ້າງທ່ວງທ່າໃຫ້ແກ່ການພົວພັນດ້ານເສດຖະກິດການຄ້າພັດທະນາ
ອາດຈະຢືນຢັນການພົວພັນດ້ານການເມືອງທີ່ດີງາມລະຫວ່າງຫວຽດນາມ - ກູບາພວມຄ່ອຍໆຫັນໄປສູ່ການຮ່ວມມືດ້ານເສດຖະກິດ, ສ້າງການລະດົມ ກຳລັງໃຈຢ່າງໃຫຍ່ຫຼວງສຳລັບວິສາຫະກິດຫວຽດນາມຫັນທິດລົງທຶນຢູ່ກູບາ ແລະ ກູບາພວມກາຍເປັນຈຸດນັດພົບໃໝ່ຂອງ ວິສາຫະກິດຫວຽດນາມ. ປະຈຸບັນ, ຫວຽດນາມແມ່ນຄູຮ່ວມມືການຄ້າໃຫຍ່ອັນດັບ 2 ຂອງກູບາຢູ່ອາຊີ. ວົງເງິນແລກປ່ຽນດ້ານເສດຖະກິດ-ການຄ້າລະຫວ່າງ 2 ປະເທດໃນປີ 2011 ບັນລຸ 274 ລ້ານ USD ; ປີ 2012 ບັນລຸ 175 ລ້ານ USD; ປີ 2013 ບັນລຸກ່ວາ 200 ລ້ານ USD .ເບິ່ງລວມແລ້ວ, ວົງເງິນການຄ້າລະຫວ່າງຫວຽດນາມ - ກູບາມີລະດັບການເຕີບໂຕຊ້າ ແລະ ຕົ້ນຕໍແມ່ນຂຶ້ນກັບເຂົ້າສານ. ນອກຈາກເຂົ້າສານແລ້ວ, ຫວຽດນາມຍັງສົ່ງອອກຂາຍໃຫ້ຕ່າງປະເທດສິນຄ້າບາງປະເພດຄື : ຖ່ານຫີນ, ທາດເຄມີ, ເຄື່ອງຕ່ຳແຜ່ນຕັດຫຍິບ, ເຄື່ອງຄອມພິວເຕີ.... ກົງກັນຂ້າມ, ກູບາກໍສົ່ງສິນຄ້າສ່ວນຫຼາຍແມ່ນຜະລິດຕະພັນການຢາມາຂາຍໃຫ້ຫວຽດນາມ.
ນອກຈາກດ້ານການຄ້າ, ປະຈຸບັນ, ວິສາຫະກິດຫຼາຍແຫ່ງຂອງຫວຽດນາມມີຄວາມສົນໃຈທີ່ສຸດກ່ຽວກັບການລົງທຶນຢູ່ກູບາ. ໃນນັ້ນ, ມີບາງໂຄງການໄດ້ຮັບການຕີລາຄາສູງຈາກກູບາຄື ໂຄງການກໍ່ສ້າງໂຮງແຮມ ແລະ ເດີນກອບ 18 ຂຸມຂອງບໍລິສັດໃຫຍ່ກໍ່ສ້າງເຮືອນຮ່າໂນ້ຍ (HUD), ໂຄງການສຳຫຼວດ ແລະ ຂຸດຄົ້ນນ້ຳມັນອາຍແກັດຂອງ Petrovietnam , ໂຄງການຜະລິດເຄື່ອງປັບອາກາດ ແລະ ຕູ້ເຢັນ, ໂຄງການຜະລິດເຄື່ອງຈັກກະສີກຳ...... ທາງດ້ານກະສີກຳ, ໂຄງການປູກເຂົ້າຢູ່ແຂວງ Pinar delrio ພວມໄດ້ຮັບການເສີມຂະຫຍາຍຢ່າງແທ້ຈິງ ດ້ວຍບັນດາທົງນາບັນລຸສະມັດຕະພາບແຕ່ 5-6ລ້ານ/ແຮັກຕາ/ລະດູການຜະລິດ. ມີສັນຍາຮ່ວມມື, ບົດບັນທຶກຮ່ວມມືລະຫວ່າງບັນດາກະຊວງ, ຂະແໜງການຂອງ 2 ປະເທດກໍໄດ້ຮັບການລົງນາມຄືຂໍ້ຕົກລົງກັນລະຫວ່າງຄະນະພັກນະຄອນຮ່າໂນ້ຍກັບຄະນະພັກນະຄອນລາຮາວານ; ລະຫວ່າງກະຊວງການເງິນຂອງ 2 ປະເທດ, ບົດບັນທຶກຄວາມເຂົ້າໃຈກ່ຽວກັບການລົງທຶນກໍ່ສ້າງໂຮງແຮມ 5 ດາວຢູ່ລາຮາວານ ລວມມູນຄ່າ 250 ລ້ານ USD ... ໃນມໍ່ໆມານີ້, ລັດຖະມົນຕີກະຊວງອຸດສາຫະກຳເບ່ົາ ກູບາ ທ່ານ Damar Maseo Cruz ໄດ້ຮຽກຮ້ອງວິສາຫະກິດຫວຽດນາມເພີ່ມທະວີການລົງທຶນເຂົ້າໃນບັນດາໂຄງການຮ່ວມມືລະຫວ່າງກະຊວງອຸດສາຫະກຳການຄ້າຫວຽດນາມ ແລະ ກະຊວງອຸດສາຫະກຳເບ່ົາ ກູບາ; ພິເສດແມ່ນໃນຂົງເຂດເຄື່ອງຕ່ຳແຜ່ນຕັດຫຍິບ, ເກີບໜັງ, ເຄື່ອງເຟີນີເຈີ.....ບັນດາຂົງເຂດທີ່ມີຄວາມສາມາດບົ່ມຊ້ອນຮ່ວມມືລະຫວ່າງ 2 ຝ່າຍຄື ສາທາລະນະສຸກ ແລະ ການຜະລິດຜະລິດຕະພັນການຢາ, ຂຸດຄົ້ນ ແລະ ປຸ່ງແຕ່ງ ນີແກນ.... ພວມໄດ້ຮັບຄວາມສົນໃຈທີ່ສຸດ ແລະ ຍູ້ແຮງຈາກຈາກວິສາຫະກິດຂອງ 2 ປະເທດໃນໄລຍະທີ່ຈະມາເຖິງ.
ປັບປຸງການພົວພັນທີ່ເປັນມູນເຊື້ອພິເສດ ລະຫວ່າງຫວຽດນາມ - ກູບາ
ໃນສພາບການນີ້, ການຢ້ຽມຢາມກູບາຢ່າງເປັນທາງການຂອງທ່ານນາຍົກ ລັດຖະມົນຕີ ຫງວຽນເຕີ້ນຢຸງ ບໍ່ພຽງແຕ່ເປັນຮັດແໜ້ນສາຍພົນພັນຖານສະຫາຍອ້າຍນ້ອງເທົ່ານັ້ນ, ຫາກຍັງເປັນການສ້າງພື້ນຖານເພື່ອເປີດຊ່ອງທາງແຫ່ງການຮ່ວມມືດ້ານເສດຖະກິດ ລະຫວ່າງຫວຽດນາມ - ກູບາອີກດ້ວຍ. ບົດຮຽນການພັດທະນາເສດຖະກິດ ແລະ ເພີ່ມທະວີການຄ້າ, ການລົງທຶນກັບຫວຽດນາມ ກໍແມ່ນບັນດາເນື້ອໃນທີ່ສຳຄັນຊຶ່ງກູບາມີຄວາມຄອ່ງຄອຍໄດ້ແລກປ່ຽນກັບຫວຽດນາມໃນການເດີນທາງຢ້ຽມຢາມຄັ້ງນີ້. ໃນສະພາບການທີ່ຫວຽດນາມພວມຜັນຂະຫຍາຍມະຕິກອງປະຊຸມໃຫຍ່ທົ່ວປະເທດຄັ້ງທີ 11 ຂອງພັກກອມມູນິດຫວຽດນາມ ແລະ ກູບາພວມດຳເນີນການປະຕິຮູບຢ່າງແຂງແຮງ, ການຢ້ຽມຢາມກູບາຢ່າງເປັນທາງການຂອງທ່ານນາຍົກ ລັດຖະມົນຕີ ຫງວຽນເຕີ້ນຢຸງ ຄັ້ງນີ້ ແມ່ນໂອກາດເພື່ອໃຫ້ 2 ຝ່າຍຊຸກຍູ້ບັນດາມາດຕະການຮ່ວມມືດ້ານເສດຖະກິດ-ການຄ້າ ແນໃສ່ເພີ່ມລັກສະນະປະສິດທິຜົນ ແລະ ໝັ້ນຄົງ, ສອດຄ່ອງກັບເງື່ອນໄຂໃໝ່ ແລະ ຜົນປະໂຫຍດຂອງແຕ່ລະປະເທດ. ການຢ້ຽມຢາມກູບາຢ່າງເປັນທາງການຂອງທ່ານນາຍົກ ລັດຖະມົນຕີ ຫງວຽນເຕີ້ນຢຸງຄັ້ງນີ້ ກໍແມ່ນໂອກາດເພື່ອໃຫ້ 2 ຝ່າຍພ້ອມກັນ ແລກປ່ຽນທັດສະນະກ່ຽວກັບເສັ້ນທາງກ້າວຂຶ້ນສູ່ສັງຄົມນິຍົມ, ປະກອບສ່ວນສ້າງພາລະກິດປະຕິວັດຢູ່ແຕ່ລະປະເທດໃຫ້ສຳເລັດຜົນ.